“เฟื่องฟ้า” สีสันสวยงามสะดุดตา ประชาชนนิยมปลูกเป็นไม้ประดับบ้าน
“เฟื่องฟ้า” สีสันสวยงามสะดุดตา ประชาชนนิยมปลูกเป็นไม้ประดับบ้าน

เมื่อขับรถสัญจรผ่านไปมา ในเส้นทางสายยะลา - บ้านเนียง จุดที่ประชาชนจะได้เห็นสะดุดตา ก็จะเป็นที่บริเวณริมถนนเยื้องทางเข้าวัดคูหาภิมุข ม.1 อ.เมือง จ.ยะลา ซึ่งมีดอกเฟื่องฟ้า สีสันต่างๆ ไม่ว่าจะเป็นสีแดง สีชมพู สีส้ม ออกดอกอย่างสวยงาม เลื้อยไปมาจนถึงหลังคาบ้าน
นอกจากนี้ก็ยังมี ต้นไม้พืชพันธุ์นานาชนิดทั้งต้นฤาษี ต้นงาช้าง ต้นคุณนายตื่นสายและอื่นๆ อีกหลากหลายชนิด ซึ่งล้วนเป็นพันธุ์ไม้โบราณที่ควรค่าแห่งการอนุรักษ์ไว้
เจ้าของบ้านเพชรกล้า บอกว่า บ้านนี้มีอายุประมาณ 100 ปีแล้ว สมัยโบราณพ่อได้สร้างไว้ด้วยเงินเพียง 2,000 บาท และตนเองก็อาศัยอยู่ที่นี่ ส่วนต้นเฟื่องฟ้าที่นำมาปลูกไว้ที่หน้าบ้านมีอายุประมาณ 5 ปี ด้วยความชื่นชอบต้นเฟื่องฟ้าและเห็นว่าสวยดีเวลาออกดอกจะมีหลายสีและออกดอกตลอดทั้งปี ก็ได้นำมาปลูกไว้ที่หน้าบ้าน และปล่อยให้ต้นเฟื่องฟ้าเลื้อยปกคลุมไปที่บริเวณหน้าบ้านและหลังคา นอกจากความสวยของดอกเฟื่องฟ้าแล้ว ก็ยังทำให้บ้านมีความร่มรื่นบ้านไม่ร้อนด้วย โดยตนเองก็จะมีการตกแต่งเดือนละครั้ง 2 ครั้ง สำหรับบางคนที่กลัวจะรกและมีงูเงี้ยวเขี้ยวขอนั้น ไม่ต้องกลัวเนื่องจากต้นเฟื่องฟ้า จะมีหนามขึ้นตามลำต้น งูจะไม่มาอาศัยอยู่